MApN îl trece în rezervă pe generalul Zisu, acuzat de corupție. Decretul, pe masa lui Bolojan
Ministerul Apărării Naționale a anunțat, sâmbătă, că a înaintat Administrației Prezidențiale propunerea de trecere în rezervă a generalului Cătălin-Ștefăniță Zisu, care a fost șeful Comandamentului Logistic Întrunit și care este anchetat de DNA într-un dosar legat de plata unor lucrări neefectuate pentru extinderea cimitirului Ghencea Militar. Ministerul a luat act de informarea oficială transmisă sâmbătă de către Direcția Națională Anticorupție - Serviciul pentru efectuarea urmăririi penale în cauze privind infracțiuni de corupție săvârșite de militari, cu privire la punerea în mișcare a acțiunii penale și luarea măsurii controlului judiciar pe cauțiune, începând cu data de 14 februarie, față de generalul-locotenent Cătălin-Ștefăniță Zisu, pentru săvârșirea infracțiunii de abuz în serviciu.